ધરખમ ઍક્ટર કે કે મેનનને ૭૦ના દાયકાના કોઈ દમામદાર સ્મગલર જેવો લુક અપાયો છે, પણ અડધા પિક્ચરે જાણે તેના દિમાગની બત્તી ગુલ થઈ જાય છે એટલે તેના પાત્રનો ખોફ જ જાણે જતો રહે છે. પાકિસ્તાની ઍક્ટ્રેસ હુમૈમા મલિક અગાઉ ‘બોલ’ નામની ફિલ્મમાં દેખાયેલી, જેમાં તેનો અભિનય ખાસ્સો વખણાયેલો, પણ અહીં તેણે તેની ત્વચાના અને શરીરના વળાંકોના પ્રદર્શન સિવાય અને ફિલ્મની ગતિમાં પંક્ચર પાડવા સિવાય કશું કામ કર્યું નથી. વળી ફિલ્મમાં સારી સપોર્ટિંગ સ્ટારકાસ્ટ પણ ખૂટે છે. દિમાગની ગલીમાં કેમેય કરીને ફિટ ન થાય એવી સ્ટોરી જોઈને સહેજેય માન્યામાં ન આવે કે આ ફિલ્મની સ્ટોરી ‘ક્વીન’ના રાઇટર પરવેઝ શેખે લખેલી છે. તેમણે ફિલ્મમાં થોડાં વનલાઇનર્સ ભભરાવવાનો પ્રયાસ કર્યો છે, પણ એ ચોમાસામાં હવાઈ ગયેલા ચવાણા જેવાં વાસી લાગે છે.